RESOLUCIÓN do 17 de decembro de 2007, da Secretaría Xeral da Consellería de Sanidade, pola que se aproba o programa de comunicación por móbil e correo electrónico.
CONSELLERÍA DE SANIDADE — III. OUTRAS DISPOSICIÓNS — 28/12/2007

O artigo 45 da Lei 30/1992, do 26 de novembro, de réxime xurídico das Administracións Públicas e do procedemento administrativo común establece que, para o desenvolvemento da súa actividade e o exercicio das súas competencias, as administracións públicas impulsarán o emprego e aplicación das técnicas e medios electrónicos, informáticos e telemáticos. Este criterio enmárcase no principio xeral do artigo 103 da Constitución, que sinala a eficacia como un dos principios que deben rexer a actuación das administracións públicas.
Na mesma liña, a Lei 11/2007, do 22 de xuño, de acceso electrónico dos cidadáns aos servizos públicos, recoñece no seu artigo 6.1º o dereito dos cidadáns a relacionarse coas administracións públicas utilizando medios electrónicos para o exercicio dos dereitos previstos no artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común. Pola súa parte, o artigo 8 de la citada Lei 11/2007, do 22 de xuño, sinala que para garantir o pleno exercicio destes dereitos se establece a obriga das administracións de habilitar diferentes canles ou medios para a prestación dos servizos electrónicos
Na súa virtude, dítase esta resolución.
Primeiro.-O obxecto desta resolución é o establecemento dunha nova canle de comunicación entre a Administración sanitaria e a cidadanía a través de mensaxes SMS e/ou correo electrónico para o envío de información de interese particular ou xeral relativa á prestación de servizos sanitarios.
Segundo.-A través desta nova canle de comunicación ofertaráselle ao usuario a posibilidade de recibir información do seu interese sobre a prestación de servizos sanitarios, recordatorios de citas para consultas co médico e avisos de saúde como campañas de vacinacións, alertas sanitarias ou similares.
O usuario recibirá unha comunicación SMS no seu teléfono móbil e/ou correo electrónico, de ser o caso, na cal se lle indicará con carácter previo a data, hora, lugar de realización da actividade e un teléfono de contacto.
Terceiro.-O usuario deberá inscribirse no programa a través da web do Servizo Galego de Saúde cubrindo unha solicitude, que lle será remitida á Unidade de Tarxeta Sanitaria, e na cal figurará o seu nome e apelidos así como un número de teléfono móbil e/ou correo electrónico. Así mesmo, poderá estender este programa a outras persoas nos casos en que a lei o ampare, indicando o nome e apelidos de cada unha delas.
Cuarto.-O usuario poderá exercer en calquera momento o seu dereito de rectificación do número de teléfono móbil e/ou correo electrónico ou a cancelación deste servizo, facendo constar o seu nome e apelidos e o novo número de teléfono móbil e/ou correo electrónico ou a solicitude de cancelación do servizo.
Quinto.-Na solicitude constarán as seguintes condicións de participación:
-A participación de xeito voluntario no programa de comunicación por móbil e correo electrónico.
-Que o servizo só está dispoñible para os usuarios con tarxeta sanitaria de Galicia.
-O consentimento de que o número de teléfono móbil e a conta de correo electrónico serán incorporados ás bases de datos da Consellería de Sanidade para os efectos que se especifican no punto seguinte.
-A autorización expresa para que a Consellería de Sanidade lle realice notificación de citas ou avisos a través deste número de teléfono móbil e de conta de correo electrónico.
-Que a recepción de mensaxes SMS será gratuíta para o paciente.
-Que a notificación de avisos por teléfono móbil e correo electrónico é un medio complementario que non substitúe os medios tradicionais. Que a recepción errónea, ou a non-recepción ou lectura carecerá de efectos xurídicos nos respectivos procedementos. Que a Consellería de Sanidade non se fai responsable das consecuencias xurídicas derivadas da non-recepción ou recepción incorrecta destas mensaxes.
-Que o asinante autoriza a cesión do número de teléfono móbil e de conta de correo electrónico a terceiros ou a encargados do tratamento que autorice a Consellería de Sanidade para a consecución dos fins establecidos no punto terceiro, que estarán obrigados a dedicalos en exclusiva para a finalidade para a cal se ceden.
-Que os participantes neste programa recibirán no teléfono móbil e no correo electrónico indicados a comunicación das súas citas e avisos.
-Que os datos recollidos se incorporarán ao ficheiro Usuarios e Profesionais do Sistema Sanitario aprobado por Orde do 14 de xuño de 2007, DOG nº 148, do 1 de agosto; modificación no DOG nº 188, do 27 de setembro de 2007. Que o paciente poderá en calquera momento exercer os seus dereitos de acceso, rectificación ou cancelación deste servizo.
Santiago de Compostela, 17 de decembro de 2007.
José Manuel Peña Penabad
Secretario xeral da Consellería de Sanidade
Ver referencia pdf "25000D007P008.PDF"